Occitanisme
L'occitanisme, au sens larg, es l'ensems de totei lei movements que fan la promocion de la lenga occitana e que defendon leis interès d'Occitània, de sa populacion e de sa cultura. L'occitanisme pòt recampar d'accions e de movements fòrça divèrs, de tipe lingüistic, culturau, sòcioeconomic o politic.

Definicion

Definicion larga
Segon aqueu sens larg, occitanisme es sinonim de renaissentisme occitan (var. renaishentisme occitan) e coïncidís doncas amb lo movement istoric de la Segonda Renaissença Occitana (var. Segonda Renaishença Occitana), entre 1800 e uei (la Primiera Renaissença Occitana es lo movement literari barròc de la fin dau sègle XVI e dau començament dau sègle XVII). 

Ansin l'occitanisme recampa de sensibilitats divèrsas. Especialament, dins lo problèma pron controversiat de la maniera d'escriure l'occitan, lo concèpte d'occitanisme reünís lei diferents corrents qu'utilizan de grafias variadas per notar l'occitan (grafia classica subretot, mai tanben grafia mistralenca, grafia bonaudiana, grafia de l'Escòla dau Pò...). 

Aquesta definicion larga es utilizada:
 Per diferents especialistas qu'an fach una analisi scientifica de la question, coma lo lingüista Jòrdi Kremnitz. 
 Per una partida importanta dau renaissentisme occitan, en particular dins lei Valadas Occitanas.
 Dins lei movements culturaus occitans principaus. Es sovent lo cas dins l'Institut d'Estudis Occitans. Tanben es lo cas dau Felibritge qu'utiliza lei tèrmes "occitan" e "Occitània" dins sa pensada tradicionala, especialament dins seis estatuts de 1911, çò qu'es ben una forma d'occitanisme.
 Per certanei movements politics (sustot lo PNO e Iniciativa per Occitània).

Definicion restrictiva
Existís una definicion pus restrictiva dau tèrme. Occitanisme se ditz de còps per designar lo corrent dau renaissentisme occitan qu'utiliza la grafia classica per notar l'occitan, per oposicion a d'autrei corrents qu'utilizan elei de grafias diferentas per notar l'occitan (grafia mistralenca, grafia bonaudiana, grafia de l'Escòla dau Pò...). 

Aquesta definicion restrictiva l'utilizan tanben lei partisans dau secessionisme lingüistic: en restrénher l'"occitanisme" a la grafia classica, e en pretendent que la "lenga occitana" existiriá pas, cèrcan d'exclure la grafia classica de l'usatge de certanei dialèctes occitans e doncas, cèrcan d'alonhar aquestei dialèctes dau foncionament unitari de la lenga.

Occitanisme politic
Movements actuals
Aligança Liura Europèa / Partit democratic dels pòbles d’Euròpa (ALE/PDPE), inclutz lo PÒC dins una confederacion de partits al nivel d'Euròpa
Assemblada Occitana,  laboratòri politic, cultural e social; independentista, d'esquèrra
Bastir!, moviment social estacat à la cultura, l'istòria d'Occitània
Convergéncia Democratica Aranesa-Partit Nacionalista Aranés, autonomista, centrista, implantat en Aran
Libertat!, grop d'accion, independentista, d'extrèma esquèrra, implantat en Bearn
Movement Regionalista Lengadocian, coalicion electorala pròcha del PNO, implantada en Lengadòc
Occitània Libertària, grop d'accion, libertari, implantat en Lengadòc
Organizacion Democratica del Pòple Occitan, grop d'accion, independentista, d'extrèma esquèrra
País Nòstre, grop electoral regionalista, implantat en Lengadòc
Paratge, laboratòri d'idèas politicas, implantat dins las Valadas Occitanas e en Provença
Partit de la Nacion Occitana (PNO), independentista
Partit Occitan (PÒC), autonomista, entre l'esquèrra e lo centrisme
Regions e Pòbles Solidaris (RPS), inclutz lo PÒC dins una confederacion de partits al nivèl de l'estat francés
Unitat d'Aran, autonomista, socialdemocrata, implantat en Aran
Unitat d'Òc, coalicion electorala pròcha del PNO, implantada sustot en Aquitània

Movements ancians
Anaram Au Patac (AAP), grop d'accion, independentista, d'extrèma esquèrra, implantat en Bearn
Comitat Occitan d'Estudis e d'Accion (COEA), autonomista, d'esquèrra
Comitats d'Accion Occitana (CAO), d'esquèrra
Corrent Revolucionari Occitan (CRÒC), independentista, d'extrèma esquèrra, inclusiá AAP
Entau País, autonomista, puslèu d'esquèrra, implantat en Gasconha
Esquèrra Republicana Occitana, d'esquèrra, implantat en Aran
Federacion Anarquista-Comunista d'Occitània (FACO), independentista, comunista libertària
Gardarem la Tèrra, grop d'accion altermondialista
Hartèra, grop d'accion, d'esquèrra, orientat vèrs la joventut, implantat en Bearn
Iniciativa per Occitània, laboratòri politic, cultural e social; independentista
Linha Imaginòt, revista e grop d'accion e de reflexion, antiindependentista, anticentralista e partisan d'una Occitània francesa
Lucha Occitana, autonomista, d'extrèma esquèrra
Movement Autonomista Occitan (MAO), autonomista, implantat dins las Valadas Occitanas, pròche del PNO
Partit Provençau, autonomista
Pòble d'Òc, independentista, libertari
Volèm Viure Al País (VVAP), autonomista, d'esquèrra

Vejatz tanben
Manifestacion per l'occitan

Ligams extèrnes

 Paginas Occitanas, l'art del bon trobar Annuari Internet dels actors de la cultura occitana

Nòtas

Occitània